 भाएं भारत पासेआ एहदे उप्पर औपचारिक प्रतिक्रिया दा अंजे इंतजार कीत्ता जा करदा ऐ व अधिकृत प्रवक्ता पासेआ इस पैहल गी इक सकारात्मक घटनाक्रम दस्सेआ गेआ ऐ।  एहदे थमां एह गल्ल ते साफ होई गेई ऐ जे इस्लामाबाद जनून थमां खरा-मता दूर लंघी गेआ ऐ ते उन्नै आतंकवादी हमलें दी साजश करने आह्‌लें खलाफ कारवाई करने ते उंदा पर्दाफश करने दे बारे च अपनी नीत गी स्पश्ट करी दित्ता ऐ।  पाकिस्तान गी बी अपने देश च आतंकवादिएं दा सामना करना पवा करदा ऐ जिस्सी धेआन च रक्खदे होई भारत दे पाकिस्तान दौने देशें पासेआ खेत्तर च आतंकवाद दा खात्मा करने लेई संयुक्त रूप कन्नै कारवाई करना दौने दे हितें लेई ठीक होग।  मौजूदा समें आपसी सैहयोग ते विश्वास दा वातावरण तैआर करदे होई ओहदे उप्पर पूरी चाल्ली अमल करने दा समें ऐ।  मुंबई च होए दा आतंकवादी हमला बड़ा गै निंदने जोग कम्म हा ते एहदे बारे च भारत दी चैंता घी घट्ट करिऐ नेईं आंकेआ जाई सकदा।  एहदे च बसोसनाक गल्ल एह ही जे इल्लड़ें आहलिआं नजरां रक्खने आहले किश लोकें पासेआ इस मसले गी लेईऐ जंग दा वातावरन तैआर करने दे जतन कीत्ते जा करदे हे ते सत्ताधारिएं सने मीडिआ पासेआ बी इस्सै लैहर च बगी जाने करी दौने देशें बश्कार टकराव दे हालात बनी गेदे हे।  भाएं दौने देशें बश्क़ार जारी शांति प्रक्रिआ तेजी कन्ने अग्गै नेईं बधा करदी होऐ ब मुंबई च होए दे आतंकवादी हमलें करी ओह ठप्प होई ऐ रेई गेदी ही।  शांति प्रक्रिआं दे शुरू होने परैंत पिछले किश बरें दरान दौनें देशें बश्कार संचर दे जेहड़े माध्यम मजबूत होए हे, ओह तकरीबन खत्म होई गे न।  इस्लामाबाद थमां ऐसी मेद कीत्ती जंदी ऐ जे ओह तनाव गी घट्ट करने लेई ते दौनें देशें बश्कार जारी शांति प्रक्रिया गी पटरी उप्पर आहन्नने लेई इक मुक्ख भूमका अदा करै। 